મેં કહ્યું હતું કે સત્વ, રજ, તમ એ ત્રણેય ગુણોની જીવન પર અસર પડે છે. તેમ છતાં જીવનનો જે પાટો પડશે તે તો સત્વગુણનો જ હોવો જોઈએ. ને પછી એન્જિન રજોગુણનું હોય અને ડબ્બા તમોગુણના હોય તો ગાડી સારી રીતે ચાલશે. પણ જો પાટા રજોગુણના કે તમોગુણના નાખીશું ને સત્વગુણને એન્જિન બનાવીશું તો તે પણ ખોટું થશે; કેમ કે ગાડી ખોટે રસ્તે ચઢી જવાનો ડર રહેશે. એન્જિન ધારો કે તમોગુણનું હોય તો તે ગાડી આગળ જ નહીં વધે. ગતિને માટે રજોગુણ જોઈએ. તે વિના ગતિ આવશે જ નહીં, પણ સામે ભાંગેલો પુલ આવે છે અને બેવકૂફ એન્જિન જો રજોગુણનું માર્યું દોડ્યું જશે તો શી દશા થશે ? ભયંકર અકસ્માત થઈ પડશે. આજકાલ આવી જાતની ખબરો કેટલીયવાર છાપાઓમાં આવે છે. રજોગુણ જ્યારે માર્ગદર્શક બની બેસે છે, ત્યારે તેમાં ઘણું જોખમ રહેલું હોય છે તેથી માર્ગદર્શનને માટે સત્વગુણ, ગતિને માટે રજોગુણ અને શાંતિ, આરામ કે વ્યવસ્થાને માટે તમોગુણ જોઈએ.